《题颜庆远三友亭》
宋代·曾丰

天一生水清之精，天三生木清之英。
他清可备吾题名，不得精英未为清。
颜子园中亭突兀，远横一水近三木。
取其近者供所欲，太清也自生毛骨。
余岂无友非岁寒，岁寒之友天数三。
主人更与三者参，天合人合清相涵，
四清之清俱不凡。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。